               EUROPSKA KOMISIJA
            Bruxelles, 9.8.2021.
            COM(2021) 461 final
            2021/0259(NLE)
            Prijedlog
            ODLUKE VIJEĆA
            o stajalištu koje treba zauzeti u ime Europske unije u Regionalnom upravljačkom odboru Prometne zajednice u pogledu osnivanja Tehničkog odbora za vodni promet i multimodalnost

               OBRAZLOŽENJE

               1.Predmet prijedloga

               Ovaj se prijedlog odnosi na odluku kojom se utvrđuje stajalište koje treba zauzeti u ime Unije u Regionalnom upravljačkom odboru Prometne zajednice u pogledu predviđenog donošenja odluke Regionalnog upravljačkog odbora o osnivanju Tehničkog odbora za vodni promet i multimodalnost.

               2.Kontekst prijedloga

               2.1.Ugovoru o Prometnoj zajednici

               Europska unija stranka je Ugovora o Prometnoj zajednici (Ugovor), koji se privremeno primjenjuje od 2017. Cilj je Ugovora stvoriti Prometnu zajednicu u području cestovnog i željezničkog prometa, prometa unutarnjim plovnim putovima te pomorskog prometa i razviti prometnu mrežu između Europske unije i stranaka iz jugoistočne Europe. Sporazum je stupio na snagu 1. svibnja 2019.
                  1

               2.2.Regionalni upravljački odbor

               Regionalni upravljački odbor osnovan je člankom 24. Ugovora. Odgovoran je za upravljanje Ugovorom i osiguravanje njegove pravilne provedbe. U tu svrhu Odbor daje preporuke i donosi odluke u slučajevima koji su predviđeni Ugovorom. Konkretno, Regionalni upravljački odbor:

               (a) priprema rad Vijeća ministara;

               (b) odlučuje o osnivanju tehničkih odbora;

               (c) daje preporuke i donosi odluke u sladu s Ugovorom;

               (d) kad je riječ o novodonesenim aktima EU-a, poduzima odgovarajuće radnje, konkretno revidira Prilog I. Ugovoru;

               (e) nakon savjetovanja s Vijećem ministara imenuje direktora Stalnog tajništva;

               (f) može imenovati jednog zamjenika direktora Stalnog tajništva ili više njih;

               (g) utvrđuje pravila Stalnog tajništva;

               (h) može odlukom preispitati razinu proračunskih doprinosa;

               (i) donosi godišnji proračun Prometne zajednice;

               (j) donosi odluku o postupku za izvršenje proračuna, za podnošenje i reviziju izvještaja te za inspekciju;

               (k) donosi odluke u slučaju sporova među ugovornim strankama;

               (l) donosi opća načela kad je riječ o pristupu dokumentima koje drže tijela osnovana Ugovorom ili u skladu s njime;

               (m) donosi godišnja izvješća o provedbi sveobuhvatne mreže na uvid Vijeću ministara;

               (n) kad je riječ o određenim aktima Unije, utvrđuje rokove i načine prenošenja u strankama iz jugoistočne Europe.

               2.3.Predviđeni akt Regionalnog upravljačkog odbora

               Na svojem sljedećem sastanku Regionalni upravljački odbor treba donijeti odluku o osnivanju Tehničkog odbora za vodni promet i multimodalnost (,,predviđeni akt”).

               Predviđeni akt postat će obvezujući za stranke u skladu s člankom 25. stavkom 1. Ugovora, u kojemu je navedeno: „Odluka Regionalnog upravljačkog odbora obvezujuća je za ugovorne stranke.”

               3.Stajalište koje treba zauzeti u ime Unije

               Donošenje ove odluke Regionalnog upravljačkog odbora nužno je za pravilnu provedbu Ugovora u pogledu stvaranja Prometne zajednice u području cestovnog i željezničkog prometa, prometa unutarnjim plovnim putovima te pomorskog prometa i razvoja prometne mreže između Europske unije i stranaka iz jugoistočne Europe. Tehnički odbor za vodni promet i multimodalnost nastojat će rješavati ključna pitanja u vodnom prometu (pomorstvu, unutarnjim plovnim putovima i lukama) kao i aspekte multimodalnosti te promicati njihovu učinkovitu upotrebu. Budući da je Unija stranka Ugovora, potrebno je utvrditi stajalište Unije.

               4.Pravna osnova

               4.1.Postupovnopravna osnova

               4.1.1.Načela

               Člankom 218. stavkom 9. Ugovora o funkcioniranju Europske unije (UFEU) predviđeno je donošenje odluka kojima se utvrđuju „stajališta koja u ime Unije treba donijeti tijelo osnovano na temelju sporazuma kada je to tijelo pozvano donositi akte koji proizvode pravne učinke, uz iznimku akata kojima se dopunjuje ili mijenja institucionalni okvir sporazuma”.

               Pojam „akti koji proizvode pravne učinke” obuhvaća akte koji proizvode pravne učinke na temelju pravila međunarodnog prava kojima se uređuje predmetno tijelo. Obuhvaća i instrumente koji nemaju obvezujući učinak na temelju međunarodnog prava, ali postoji mogućnost da „presudno utječu na sadržaj propisa koje donese zakonodavac Unije”
                  2
               .

               4.1.2.Primjena na ovaj predmet

               Regionalni upravljački odbor tijelo je osnovano na temelju ugovora, točnije Ugovora o Prometnoj zajednici.

               Akti koje Regionalni upravljački odbor treba donijeti akti su koji proizvode pravne učinke. U skladu s člankom 26. Ugovora, Regionalni upravljački odbor ovlašten je donositi odluke o osnivanju tehničkih odbora. Prema svojoj prirodi te u skladu s međunarodnim pravom kojim se uređuje rad Regionalnog upravljačkog odbora, te odluke sadržavaju elemente koji utječu na pravni položaj stranaka Ugovora, a time i na pravni položaj Unije. Stoga se mora smatrati da proizvode pravne učinke.

               Predviđenim aktom ne dopunjuje se niti mijenja institucionalni okvir sporazuma.

               Stoga je postupovnopravna osnova za predloženu odluku članak 218. stavak 9. UFEU-a.

               4.2.Materijalnopravna osnova

               4.2.1.Načela

               Materijalnopravna osnova za odluku na temelju članka 218. stavka 9. UFEU-a prije svega ovisi o cilju i sadržaju predviđenog akta o kojemu se zauzima stajalište u ime Unije. Ako predviđeni akt ima dva cilja ili elementa te ako se može utvrditi da je jedan od ta dva cilja ili elementa glavni, a drugi samo sporedan, odluka na temelju članka 218. stavka 9. UFEU-a mora se temeljiti na samo jednoj materijalnopravnoj osnovi, naime onoj koju zahtijeva glavni ili prevladavajući cilj ili element.

               4.2.2.Primjena na ovaj predmet

               Predviđeni je akt nužan za pravilno funkcioniranje Ugovora. Ugovor pak ima ciljeve i elemente u područjima cestovnog i željezničkog prometa te prometa unutarnjim plovnim putovima, što su vrste obuhvaćene člankom 91. UFEU-a, kao i u području pomorskog prometa, vrste obuhvaćene člankom 100. stavkom 2. UFEU-a. Zbog svoje horizontalne prirode predviđeni akt odnosi se na sve navedene elemente.

               Stoga materijalnopravnu osnovu predložene odluke čine sljedeće odredbe: članak 91. i članak 100. stavak 2. UFEU-a.

               4.3.Zaključak

               Pravna osnova predložene odluke trebali bi biti članak 91. i članak 100. stavak 2. UFEU-a, u vezi s člankom 218. stavkom 9. UFEU-a.

               5.Objava predviđenog akta

               U skladu s člankom 25. stavkom 2. Ugovora odluke Regionalnog upravljačkog odbora objavljuju se u Službenom listu Europske unije.

               2021/0259 (NLE)

               Prijedlog

               ODLUKE VIJEĆA

               o stajalištu koje treba zauzeti u ime Europske unije u Regionalnom upravljačkom odboru Prometne zajednice u pogledu osnivanja Tehničkog odbora za vodni promet i multimodalnost

               VIJEĆE EUROPSKE UNIJE,

               uzimajući u obzir Ugovor o funkcioniranju Europske unije, a posebno njegov članak 91. i članak 100. stavak 2. u vezi s člankom 218. stavkom 9.,

               uzimajući u obzir prijedlog Europske komisije,

               budući da:

               (1)Ugovor o osnivanju Prometne zajednice („Ugovor”) odobren je u ime Unije Odlukom Vijeća (EU) 2019/392
                  3
                te je stupio na snagu 1. svibnja 2019.

               (2)Regionalni upravljački odbor osnovan je Ugovorom radi upravljanja Ugovorom i njegove pravilne provedbe. U skladu s člankom 26. Ugovora, Regionalni upravljački odbor može donositi odluke o osnivanju tehničkih odbora.

               (3)Tehnički odbori mogu davati prijedloge Regionalnom upravljačkom odboru unutar svojeg područja nadležnosti kako bi on mogao donijeti odluku. Tehnički odbori sastoje se od predstavnika ugovornih stranaka. Sve države članice EU-a mogu sudjelovati kao promatrači.

               (4)Regionalni upravljački odbor uskoro treba donijeti odluku o osnivanju Tehničkog odbora za vodni promet i multimodalnost.

               (5)Osnivanje Tehničkog odbora za vodni promet i multimodalnost olakšat će pravilnu provedbu Ugovora u pogledu stvaranja Prometne zajednice u području cestovnog i željezničkog prometa, prometa unutarnjim plovnim putovima te pomorskog prometa i razvoja prometne mreže između Europske unije i stranaka iz jugoistočne Europe.

               (6)Cilj Tehničkog odbora za vodni promet i multimodalnost trebao bi biti rješavanje ključnih pitanja u vodnom prometu (pomorstvu, unutarnjim plovnim putovima i lukama) i aspekata multimodalnosti te promicanje njihove učinkovite upotrebe.

               (7)Primjereno je utvrditi stajalište koje treba zauzeti u ime Unije u Regionalnom upravljačkom odboru jer su takve odluke potrebne za provedbu Ugovora i bit će obvezujuće za Uniju,

               DONIJELO JE OVU ODLUKU:

               Članak 1.

               Stajalište koje treba zauzeti u ime Unije u Regionalnom upravljačkom odboru uspostavljenom na temelju Ugovora o osnivanju Prometne zajednice u pogledu osnivanja Tehničkog odbora za vodni promet i multimodalnost temelji se na nacrtu odluke Regionalnog upravljačkog odbora priloženom ovoj Odluci.

               Predstavnici Unije u Regionalnom upravljačkom odboru mogu dogovoriti manje izmjene tog nacrta odluke bez daljnje odluke Vijeća.

               Članak 2.

               Ova je Odluka upućena Komisiji.

               Sastavljeno u Bruxellesu,

                     Za Vijeće

                     Predsjednik

                     (1)

                        Odluka Vijeća (EU) 2019/392 od 4. ožujka 2019. o sklapanju, u ime Europske unije, Ugovora o osnivanju Prometne zajednice, SL L 71, 13.3.2019., str. 1.

                     (2)

                        Presuda Suda od 7. listopada 2014., Njemačka protiv Vijeća, C-399/12, ECLI:EU:C:2014:2258, točke od 61. do 64.

                     (3)

                        Odluka Vijeća (EU) 2019/392 od 4. ožujka 2019. o sklapanju, u ime Europske unije, Ugovora o osnivanju Prometne zajednice, SL L 71, 13.3.2019., str. 1.

    ---documentbreak---

               EUROPSKA KOMISIJA
            Bruxelles, 9.8.2021.
            COM(2021) 461 final
            PRILOG

            Prijedlogu odluke Vijeća
            o stajalištu koje treba zauzeti u ime Europske unije u Regionalnom upravljačkom odboru Prometne zajednice u pogledu osnivanja Tehničkog odbora za vodni promet i multimodalnost

               PRILOG

               NACRT

               ODLUKE br. 2021/
               REGIONALNOG UPRAVLJAČKOG ODBORA PROMETNE ZAJEDNICE

               od …

               o donošenju odluke o osnivanju Tehničkog odbora za vodni promet i multimodalnost

               REGIONALNI UPRAVLJAČKI ODBOR PROMETNE ZAJEDNICE,

               uzimajući u obzir Ugovor o osnivanju Prometne zajednice, a posebno njegov članak 26.,

               ODLUČIO JE:

               Članak 1.

               1.
                     Donosi se odluka o osnivanju Tehničkog odbora za vodni promet i multimodalnost.

               2.
                     Cilj Tehničkog odbora za vodni promet i multimodalnost je rješavanje ključnih pitanja u vodnom prometu (pomorstvu, unutarnjim plovnim putovima i lukama) i aspekata multimodalnosti te promicanje njihove učinkovite upotrebe.

                     Za Regionalni upravljački odbor

                     Predsjednik